אני יקרה, עושה רושם שהזוגיות שלכם היא כמו "ספינה נסחפת" שאין לה רב חובל. זוגות רבים אכן מגיעים למצב שבו משהו רציני מפריע אבל איש לא מעז לגעת בו, "לא רוצים לטלטל את הסירה", ופשוט בולעים עוד ועוד דברים שמפריעים או דברים שחסרים, העיקר לא לקחת סיכון ולגעת באיזו אמת כאובה. כי אם לוקחים את הסיכון ונוגעים בכך, זה עלול להעלות אתכם על שרטון...להכריח אתכם להסתכל לזוגיות בעיניים ולהבין שחייבים לעשות משהו לכאן או לכאן.
מצד שני ראיתי המון זוגות שבהם, בשלב מסויים, אחד מבני הזוג לא היה מוכן להמשיך לבלוע את המצב הקיים והכריז על משבר, והתריע על מה שמפריע לו. חלק מן הזוגות מצליח לפתור זאת לבד, חלק מגיע לייעוץ זוגי, וחלק מפרק את הקשר כאשר הקשיים מוצפים ומדוברים.
נתת כאן את הכותרת "התלבטות", ונראה לי שזה המצב בו את נמצאת תמיד עד כה. קורה משהו שמפריע לך או חסר לך ביחסים עם בעלך, ואת מתלבטת האם לפתוח זאת מולו או רק לסבול מכך בשקט.
אני מבינה את החשש שלך, כי אם תפתחי שיחה על כך יש סיכוי שתגלי משהו שאת לא רוצה לגלות, ולא בטוח שניתן לתקן זאת. יחד עם זאת חישבי על כך שלא לפתוח זאת לשיחה מנציח ומעמיק יותר ויותר את הריחוק ביניכם. וכאשר יש ריחוק אורבת סכנה נוספת לזוגיות - התאהבות שלך או שלו במישהו אחר.
שורה תחתונה: אני בעד לקיחת הסיכון לפתוח ולדבר על מה שמפריע. לפעמים תגלי שזה יושב על משהו מאד קטן וזניח, שקל לפתור אותו ברגע שיש מודעות, ולפעמים יתברר שיש צורך בתיקון יותר יסודי.